AISแรงไม่ตกทั้งปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เพิ่มเป้าหลังกำไรโต12%ครึ่งปี/เทมาเซกรับปันผล3,791ล้าน
โพสต์ทูเดย์ — ADVANC มองหรู เพิ่มเป้าผลงานทั้งปีนี้ เห็นกำไร 6 เดือนโต 12% กลุ่มเทมาเซกรับปันผล 3,791 ล้าน “ซิคเว่” ทิ้ง DTAC 1.5 แสนหุ้น 
บริษัท แอดวานซ์ อินโฟร์ เซอร์วิส (ADVANC) ปรับเพิ่มประมาณการผลประกอบการของปีนี้ เพื่อสะท้อนผลงานของ 6 เดือนแรกและแนวโน้มที่น่าจะดีต่อเนื่อง
ทั้งนี้ บริษัทปรับเพิ่มประมาณการกระแสเงินสด จากเดิม 12% เป็น 18% และอัตรากำไรก่อนดอกเบี้ย ภาษี ค่าเสื่อม (EBITDA Margin) เพิ่มเป็น 45% จากเดิม 44% คาดว่ารายได้ที่สูงขึ้นและค่าใช้จ่ายทางการตลาดที่ลดลง ค่าใช้จ่ายอื่นๆ คงที่ตามประมาณการเดิม ส่วนเงินลงทุนยังคงเท่าเก่า 6,200 ล้านบาท 
ด้านคณะกรรมการอนุมัติการจ่ายเงินปันผลระหว่างกาลหุ้นละ 3 บาท เท่ากับที่นักวิเคราะห์คาด ทำให้บริษัท ชิน คอร์ปอเรชั่น (SHIN) ที่มีกลุ่มเทมาเซกจากสิงคโปร์ถือหุ้นใหญ่จะได้รับเงินปันผลทั้งสิ้น 3,791 ล้านบาท 
ในช่วงครึ่งแรกปีนี้ ADVANC มีกำไรสุทธิ 9,850.74 ล้านบาท คิดเป็นกำไรหุ้นละ 3.32 บาท เพิ่มขึ้น 12.39% ส่วนในไตรมาส 2 กำไรสุทธิ 4,878.55 ล้านบาท หรือเท่ากับ 1.64 บาท เติบโต 16.22% จากช่วงเดียวกันปีก่อน 
บริษัทมีจำนวนผู้ใช้บริการก้าวเข้าสู่ระดับ 30 ล้านราย จากลูกค้าพรีเพดเพิ่มขึ้นจำนวน 478,000 ราย และลูกค้าโพสต์เพดจำนวน 2 หมื่นราย ซึ่งจำนวนลูกค้าที่เพิ่มขึ้นสูงกว่าในไตรมาส 2 ปี 2552 แต่น้อยกว่าไตรมาสแรกปีนี้ 
ด้านรายได้เฉลี่ยต่อเลขหมายของกลุ่มลูกค้าพรีเพดอยู่ที่ 190 บาท ลดลง 3.1% จากไตรมาส 2 ปี 2552 และลดลง 4% จากไตรมาสแรกปีนี้ 
นายซิคเว่ เบรคเก้ กรรมการบริษัท โทเทิ่ล แอ็คเซ็ส คอมมูนิเคชั่น (DTAC) ทยอยขายหุ้น DTAC ออกมา 3 วัน จำนวน 1.5 แสนหุ้น รวมเป็นเงิน 6.91 ล้านบาท วันที่ 30 ก.ค. ขายจำนวน 3 หมื่นหุ้น ในราคาเฉลี่ย 45.95 บาทต่อหุ้น วันที่ 2 ส.ค. ขายต่อ 4.1 หมื่นหุ้น เฉลี่ยหุ้นละ 46.94 บาท และวันที่ 3 ส.ค. ขายมากถึง 7.9 หมื่นหุ้น ราคาเฉลี่ย 45.76 บาท 
ทั้งนี้ วันที่ 6 ส.ค.ที่ผ่านมา หุ้น DTAC อ่อนตัวลง 0.75 บาท ปิดที่ 45.50 บาท และบริษัท แอดวานซ์ อินโฟร์ เซอร์วิส (ADVANC) ปิดที่ 92 บาท ลดลง 0.50 บาท ส่วนบริษัท ทรู คอร์ปอเรชั่น (TRUE) วิ่งฉิวถึง 7.30 บาทก่อนย่อมาปิดที่ 6.55 บาท บวก 0.55 บาท มูลค่าการซื้อขายสูงที่สุดของวัน 7,243 ล้านบาท หลังจากคณะกรรมการโทรคมนาคมแห่งชาติ (กทช.) ออกประกาศห้ามคนต่างด้าวเข้ามาถือหุ้นในบริษัทที่ได้รับใบอนุญาต 3จี 
นายเทวินทร์ วงศ์วานิช ประธานเจ้าหน้าที่บริหารการเงิน บริษัท ปตท. (PTT) กล่าวว่า ปตท.อยู่ระหว่างเตรียมการจัดหาเงินทุนประมาณ 12 หมื่นล้านบาทในช่วงปลายไตรมาส 3 ถึงต้นไตรมาส 4 ด้วยวิธีการกู้เงินหรือออกหุ้นกู้ หลังจากช่วงต้นปีบริษัทกู้เงินสกุลสหรัฐแล้ว 500 ล้านเหรียญสหรัฐ
“บริษัทอาจจะต้องทบทวนเป้าหมายผลประกอบการทั้งกำไรและรายได้ลงในปีนี้ หลังจากโครงการโรงแยกก๊าซ 6 ต้องเลื่อนการเปิดเดินเครื่องออกไปเป็นต้นปี 2554 จากแผนเดิมในช่วงปลายปีนี้ และราคาน้ำมันในช่วงไตรมาส 2 ลดลงจากไตรมาสแรกอาจจะกระทบต่อสต๊อกน้ำมัน รวมทั้งราคาปิโตรเคมีและค่าการกลั่นก็อ่อนตัวลง” นายเทวินทร์ กล่าว 
ตลาดหลักทรัพย์แห่งประเทศไทย เปิดเผยว่า นักลงทุนที่จะซื้อหุ้นบริษัท โซลูชั่น คอนเนอร์ (1998) หรือ SLC และบริษัท ไทยบรรจุภัณฑ์และการพิมพ์ (TPP) ตั้งแต่วันที่ 927 ส.ค. 2553 จะต้องวางเงินสดไว้ล่วงหน้าเต็มจำนวนก่อนการซื้อ (แคชบาลานซ์) ซึ่งเป็นไปตามที่นักวิเคราะห์คาดการณ์ และเป็นปัจจัยกดดันหุ้น TPP ให้ราคาลดลง 0.50 บาท ปิดที่ 12.40 บาท และ SLC ปิดที่ 0.30 บาท ไม่เปลี่ยนแปลงจากวันก่อน
บริษัท ทริสเรทติ้ง ประกาศยืนยันอันดับเครดิตองค์กรและหุ้นกู้ไม่มีประกันของบริษัท ไทยคม (THCOM) ที่ระดับ “BBB+” ด้วยแนวโน้ม “คงที่” โดยสะท้อนถึงความแข็งแกร่งทางการตลาดของบริษัทในฐานะผู้ให้บริการธุรกิจสื่อสารดาวเทียมเพียงรายเดียวในประเทศไทย แต่ความแข็งแกร่งมีข้อจำกัดจากการแข่งขันที่รุนแรงในตลาดต่างประเทศ รวมถึงความเสี่ยงในการดำเนินธุรกิจดาวเทียมและความเสี่ยงจากการเปลี่ยนแปลงนโยบายภาครัฐ
บริษัท ไทยออยล์ (TOP) ไตรมาส 2 ปีนี้กำไรสุทธิเพียง 1,073 ล้านบาท หรือ 0.53 บาทต่อหุ้น ทรุดแรง 82.65% จากระยะเดียวกันปีก่อนกำไรสุทธิ 6,189 ล้านบาท หรือ 3.03 บาท ทำให้ 6 เดือนแรกกำไรสุทธิ 3,080 ล้านบาท หรือ 1.51 บาท ลดลง 63% 
บริษัท สยามแม็คโคร (MAKRO) จ่ายเงินปันผลหุ้นละ 2 บาท ให้แก่ผู้ถือหุ้นที่มีชื่อในทะเบียนวันที่ 23 ส.ค. และจะจ่ายเงินวันที่ 3 ก.ย. 2553